90 éves embert sem kíméltek az unokázós csalók, több mint hét évet kaphatnak
Hatmillió forintnál is több kárt okozott négy unokázós csaló Budapesten. Idős embereket vertek át, pénzt és ékszereket szereztek meg tőlük. Legidősebb áldozatuk 90 éves volt. Nem sikerült mindenkit lehúzniuk, volt, aki rájött, hogy csalók környékezték meg.
Az ügyészség összesen 21 rendbeli csalás miatt nyújtott be vádiratot négy férfival szemben, akik a vád szerint idős emberektől csaltak ki pénzt úgy, hogy telefonon a bajba jutott gyermeküknek vagy unokájuknak adták ki magukat.

2015 áprilisától 2016 januárjáig vertek át időseket Budapesten. Áldozataik nevét, telefonszámát telefonkönyvből nézték ki és találomra hívták fel őket. Ha idős nő vette fel a telefont, eltorzított, síró hangon a bajba jutott gyermekének vagy unokájának adta ki magát a csaló. Azt hazudta például, hogy balesetet okozott, vagy tartozása van, és azonnal fizetnie kell, különben baja esik. A telefonáló a sértetteknek ezután azt mondta, hogy a pénzt vagy ékszert majd az egyik ismerőse veszi át a megbeszélt helyen.

A férfiak szervezetten követték el a csalásokat: az elsőrendű vádlott szervezte a lehúzásokat, de volt, hogy ő maga is telefonált. A pénzért, ékszerekért általában valamelyik társát küldte. Az átvett pénzt, ékszereket ezután átvette tőlük, és 10 százalékát adta a telefonálónak, másik 10 százalékot pedig az átvevőnek.

A csalók főleg 75 év felettieket vertek át, a legidősebb 90 éves volt. Összesen több mint 6,5 millió forint értékben szereztek meg készpénzt, illetve ékszereket.

Volt, akit megkörnyékeztek, de nem tudták kifosztani, mert az idős ember rájött a csalásra, miután felhívta a valódi unokáját.

Volt, aki azt mondta: idegennek nem ad át pénzt. Egy második idős ember a helyszínre érkező csalótól a személyi igazolványát kérte, aki erre elmenekült a helyszínről. A veszélyeztetett érték ezekben az esetekben újabb több millió forint volt.

A kerületi ügyészség a hivatalos megfogalmazás szerint nagyobb kárt okozó, üzletszerűen és a bűncselekmény felismerésére korlátozottan képes személy sérelmére elkövetett csalás miatt emelt vádat. A bűnhalmazat miatt akár hét és fél évig terjedő szabadságvesztést is kiszabhatnak a csalókra, ha elítélik őket.
csalás csaló unokázós csalók